Ál meer opgeneem weens alkoholverwante trauma | Netwerk24
Ál meer opgeneem weens alkoholverwante trauma
Deur Warda Meyer 04 Junie 2020 17:10
Die getal mense wat weens alkoholverwante voorvalle in Wes-Kaapse hospitale opgeneem moes word, het die afgelope vier dae skerp gestyg.
Mense mag nou ná vlak 4 en 5 van die inperking op vlak 3 van Maandag tot Donderdag tussen 09:00 en 17:00 alkohol koop.
Alan Winde, premier van die Wes-Kaap.Foto: Skermgreep
Alan Winde, premier, het op ’n aanlyn nuuskonferensie gesê dat trauma-eenhede nou weer moet bontstaan om alkoholverwante traumavoorvalle te hanteer.
Keith Cloete, hoof van die provinsiale gesondheidsdepartement, het ook bevestig dat alkoholverwante voorvalle wat hospitaaltoelating vereis die afgelope week skerp toegeneem het.
“Ons het verslae van Groote Schuur, Tygerberg en al die metro se hospitale ontvang wat almal ’n toename in alkoholverwante traumavoorvalle aangemeld het.”
Hy sê in van die gevalle is mense ernstig beseer en moes hulle in die waakeenheid opgeneem word wat ’n ernstige probleem skep. Die trauma- en noodeenhede is tot dusver amper uitsluitlik vir Covid-19-gevalle gebruik en moet nou plek maak vir pasiënte wat in alkoholverwante voorvalle beseer is en noodchirurgie en meer sorg nodig het.
“Mense moet verantwoordelik optree, want alkoholmisbruik het ’n negatiewe impak op ons gesondheidsdienste,” sê hy.
Winde het ook ’n beroep op inwoners gedoen om verantwoordelik op te tree en nie nog druk op die hospitale te plaas nie.
Meer oor: Kaapstad | Hospitale | Trauma | Styging
Groot dors uiteindelik geles